༄༅། །ས་སྐྱ་པའི་གདུང་རབས་ཡ་རབས་ཀྱི་
ཁ་རྒྱན་བཞུགས་སོ། །
ན་མོ་མཉྫུ་གྷོ་ཥཱ་ཡ། ཟབ་རྒྱས་ཆོས་ཀུན་གཟིགས་པའི་སྣང་བ་ཡིས། ། ངོ་མཚར་ཤེས་བྱའི་གནས་ཀུན་གསལ་མཛད་ཅིང་། །བསམ་ཡས་སྤྲུལ་པའི་འོད་གཟུགས་འགྱེད་མཁས་པའི། །འཇམ་མགོན་སྐྱེ་དགུའི་ཉི་མ་ལ་བཏུད་ནས༑༑འཛམ་གླིང་བྱང་ཕྱོགས་ཉིན་མོར་བྱེེད་པའི་མགོན། །ལྷ་བབས་འཁོན་གྱི་སཱ་ལ་ཆེན་པོ་ལས། །སྤྲུལ་པའི་གདུང་བརྒྱུད་རིམ་པར་བྱོན་པའི་ཚུལ། །ཡ་རབས་རྣམས་ཀྱི་ཁ་རྒྱན་འདི་སྤེལ་ལོ། །འཇམ་དབྱངས་སྤྲུལ་པ་དཔལ་ལྡན་ས་སྐྱ་པའི། ། གདུང་གི་ཐོག་མ་འོད་གསལ་ལྷ་ཡུལ་དུ། །སྤྱི་རིང་གཡུ་རིང་གཡུ་སེ་མཆེད་གསུམ་བྱོན། །གཡུ་སེས་མི་རྗེ་མཛད་ནས་སྲས་བཞི་བསྐྲུན། ། དེ་ཡི་གྲོགས་སུ་གཅེན་པོ་གཡུ་རིང་བྱོན། །གཡུ་རིང་དང་ནི་མུ་ཟ་ལྡེམ་བུའི་སྲས༑༑མ་སང་སྤུན་བདུན་བྱོན་པའི་གཅེན་པོ་དྲུག །ཡབ་དང་བཅས་པ་ལྷ་ཡི་ཡུལ་དུ་གཤེགས། །བདུན་གྱི་ཐ་ཆུང་མ་སང་སྤྱི་རྗེ་དང་། །ཐོག་ལྕམ་འུར་མོའི་སྲས་ནི་དཔའ་བོ་སྟག །དེ་དང་ཀླུ་ལྕམ་བྲ་མ་གཉིས་ཀྱི་སྲས། །ཀླུ་ཚ་ལྟག་པ་འོད་ཅན་ཞེས་པ་འབྱུང་། །ཀླུ་ཚ་དང་ནི་མོན་ཟ་མཚོ་མོ་རྒྱལ། །ལྷན་ཅིག་བཞུགས་པའི་རིགས་སྲས་གཡའ་སྤང་གི ། མཚམས་སུ་འཁྲུངས་པས་མཚན་ཡང་གཡའ་སྤང་སྐྱེས། །ཞེས་གྲགས་གཞན་གྱི་མི་ཐུབ་དཔའ་བོ་བྱོན༑༑གང་དེས་སྲིན་པོ་སྐྱ་རིང་ཁྲག་མེད་ནི། །བསད་ནས་ཆུང་མ་གཡའ་འབྲུག་སི་ལེ་མ། །ཕྲོགས་ཏེ་ཉིད་ཀྱི་ཁབ་ཏུ་བཞེས་པ་ལས། །སྲས་གཅིག་བྱུང་བས་འཁོན་བར་སྐྱེས་ཞེས་གྲགས། །དེ་དང་བཙན་ཟ་ལྕམ་བུ་སྒྲོན་གྱི་སྲས། ། གཟུགས་མཛེས་བློ་ལྡན་མི་ཡུལ་དཀོན་པ་འཁྲུངས། །དེ་ལ་དཀོན་པ་རྗེ་གུང་སྟག་ཅེས་བཏགས། །འཁོན་སྟོན་དཔའ་བོོ་ཆེར་གྲགས་སྙན་རྩེར་བྱོན། ། དཔའ་བོ་ཆེ་དང་གླང་ཟ་ནེ་ཆུང་སྲས། །ཁྲི་མཛེས་ལྷ་ལེགས་ཚེ་ལ་དབང་ཕྱུག་དང་། །མཁས་མཆོག་ཀླུ་ཡི་དབང་པོ་ཚེ་འཛིན་བཞི། །ཚེ་འཛིན་སྲས་ནི་རྡོ་རྗེ་རིན་པོ་ཆེ། །གང་དེའི་བཙུན་མོ་འབྲོག་ཟ་གཡང་ལེན་སྐྱེས། །དེ་ལ་འབྲོག་ཚ་མཆེད་བདུན་བྱོན་པ་ལས། །གཞན་རྣམས་ཡུལ་ཕྱོགས་སོ་སོར་འགྲོ་དོན་མཛད། ། མཐའ་སྟག་ཤེས་རབ་ཡོན་ཏན་གྲགས་པར་བྱོན། ། ཁ་ཅིག་ཀླུའི་དབང་པོའི་གཅུང་པོ་རྡོ་རྗེ་རིན་ཆེན་པར་འདོད་པ་ནི་མི་འཐད་དེ། རྗེ་བཙུན་ཆེན་པོས་དེའི་གཅུང་ཕལ་པ་ཞིག་ལ་སྲས་ཡོན་ཏན་གྱིས་ཕྱུག་པ་རྡོ་རྗེ་རིན་ཆེན་ཞེས་བྱ་བ་བྱུང་ཞེས་གསུངས་པ་དང་འགལ་བས་སོ། ། དེ་ནས་ཡོན་ཏན་འབྱུང་གནས་ཚུལ་ཁྲིམས་རྒྱལ། ། ཁ་ཅིག་གི་བར་འདིར་ཡོན་ཏན་འབྱུང་གནས་མ་བགྲང་བ་ནི་རྗེ་བཙུན་གྱི་གསུང་དང་འགལ་ལོ། ། གཙུག་ཏོར་ཤེས་རབ་དགེ་སྐྱབས་དགེ་མཐོང་དང་། །འཁོན་སྟོན་བལ་པོ་ཤཱཀྱ་བློ་གྲོས་རྣམས། །རིམ་བཞིན་སྔ་མའི་རིགས་སྲས་ཕྱི་མ་ཡིན། ། ཤཱཀྱ་བློ་གྲོས་སྲས་གཉིས་ཆེ་བའི་མཚན། །ཤེས་རབ་ཚུལ་ཁྲིམས་དཀོན་མཆོག་རྒྱལ་པོ་གཅུང་༑༑གཅེན་པོ་ཡན་ཆད་གསང་སྔགས་སྔ་འགྱུར་མཛད། །གཅུང་གིས་གསར་འགྱུར་སྲོལ་བསྐྱངས་ས་སྐྱ་བཏབ། །དེ་ནས་ཞང་མོ་བསོད་ནམས་སྐྱིད་ཀྱི་སྲས། །ས་སྐྱའི་བླ་ཆེན་ཀུན་དགའ་སྙིང་པོར་གྲགས། །བླ་ཆེན་དེ་ཡི་བཙུན་མོ་ཚ་རོང་མ། །ཇོ་ལྕམ་ཕུར་མོའི་སྲས་ནི་ཀུན་དགའ་འབར། །བཙུན་མོ་གཉིས་པ་ཇོ་ལྕམ་འོད་སྒྲོན་སྲས། །སློབ་དཔོན་རྩེ་མོ་རྗེ་བཙུན་གྲགས་པ་དང་། ། དཔལ་ཆེན་འོད་པོ་ཞེས་བྱ་རྣམ་གསུམ་ཡིན། །དཔལ་ཆེན་འོད་པོའི་བཙུན་མོ་གར་ཕུ་མ། །ཉི་ཁྲི་ལྕམ་ལ་ས་སྐྱ་པཎ་ཆེན་དང་། །ཟངས་ཚ་བསོད་ནམས་རྒྱལ་མཚན་རྣམ་གཉིས་འཁྲུངས། །ཟངས་ཚའི་བཙུན་མོ་མདོག་སྟོད་ཚ་སྣ་མ། །མ་གཅིག་ཀུན་སྐྱིད་སྲས་པོ་འཕགས་པ་དང་། །འགྲོ་མགོན་ཕྱག་ན་རྡོ་རྗེ་མཆེད་གཉིས་བྱོན། །བཙུན་མོ་གཉིས་པ་ས་སྐྱའི་ཆུ་མདོ་མ། །ཇོ་འགྲོའི་སྲས་པོ་སློབ་དཔོན་རིན་རྒྱལ་ཏེ། །གསུམ་པ་མ་གཅིག་རྡོ་རྗེ་གདན་གྱི་སྲས། །སློབ་དཔོན་ཆེན་པོ་ཡེ་ཤེས་འབྱུང་གནས་སོ། །ཕྱག་ནའི་བཙུན་མོ་མ་གཅིག་ཞ་ལུ་མ། །མཁའ་འགྲོ་འབུམ་སྲས་དྷཱརྨ་པཱ་ལ་ཡིན། ། དྷཱརྨ་པཱ་ཁ་ཅིག་དྷཱརྨ་བྷ་དྲ་ཟེར་བའང་སྣང་ལའི་བཙུན་མོ་སྟག་འབུམ་སྲས། །རཏྣ་བྷ་དྲ་གཞོན་ནུའི་དུས་སུ་གཤེགས། །ཡེ་འབྱུང་བཙུན་མོ་མ་གཅིག་ཁབ་སྨད་མ། །ཆོས་རིན་སྐྱིད་ལ་བདག་ཉིད་ཆེན་པོ་འཁྲུངས། །གང་དེའི་བཙུན་མོ་དང་པོ་རྒྱལ་པོའི་ལྕམ། །མུ་ད་གན་གྱི་སྲས་ནི་བསོད་ནམས་བཟང་། །དེ་དང་དཔོན་མོ་བུདྡྷ་གན་གྱི་སྲས། །རཏྣ་ཤྲཱི་ཡང་གཞོན་ནུའི་དུས་སུ་གཤེགས། །བཙུན་མོ་གཉིས་པ་མང་མཁར་སོག་སྤེལ་མ། །ངང་མོའི་སྲས་ནི་ཏི་ཤྲཱི་ཀུན་བློ་ཡིན། །བཙུན་མོ་གསུམ་པ་གླང་མཚོའི་ནང་དཔེ་མ། །ནམ་མཁའ་རྒྱལ་མོར་གྲགས་ལ་སྲས་གསུམ་སྟེ། །མཁས་བཙུན་ཆེན་མོ་ནམ་མཁའ་ལེགས་པ་དང་། །ནམ་མཁའ་བཤེས་གཉེན་གུ་ཤྲཱི་ནམ་རྒྱལ་ལོ། །མཁས་བཙུན་ཆེན་པོའི་བཙུན་མོ་ཁང་གསར་མ། །དགེ་འདུན་འབུམ་ལ་ཏ་དབེན་ཀུན་རིན་འཁྲུངས། ། ཀུན་རིན་བཙུན་མོ་ཉི་ཐོག་ནམ་པའི་སྲས། །སློབ་དཔོན་ཆེན་པོ་བློ་གྲོས་རྒྱལ་མཚན་ཡིན། །གཉིས་པ་མཉམ་མེད་དབོན་མོ་དགེ་མའི་སྲས། །སློབ་དཔོན་ཆེན་པོ་གྲགས་པ་བློ་གྲོས་དང་། ། གཅུང་པོ་ཀུན་དགའི་བློ་གྲོས་རྒྱལ་མཚན་ནོ། །བློ་གྲོས་རྒྱལ་མཚན་བཙུན་མོ་ས་སྐྱ་མ། །རྒྱལ་མོ་སྐྱིད་སྲས་ཀུན་དགའ་དབང་ཕྱུག་སྟེ། །གྲགས་པ་བློ་གྲོས་བཙུན་མོ་བྲག་དཀར་མའི། །སྲས་མཆོག་བློ་གྲོས་དབང་ཕྱུག་གཞི་ཐོག་པའོ། ༈ །བདག་ཉིད་ཆེན་པོའི་བཙུན་མོ་ཞ་ལུ་མ། །མ་གཅིག་གཞོན་འབུམ་མཚན་གཞན་ལུག་སྐྱེས་ལ། །ཏ་དབེན་ཀུན་ཉི་འཇམ་དབྱངས་དོན་ཡོད་པ༑༑འཇམ་མགོན་བསོད་ནམས་རྒྱལ་མཚན་མཆེད་གསུམ་འཁྲུངས། ། འཇམ་དབྱངས་དོན་ཡོད་བཙུན་མོ་ཞ་ལུ་མ། །མ་གཅིག་ཡོན་ཏན་དཔལ་འབུམ་ཞེས་བྱའི་སྲས། །ཉི་མ་རྒྱལ་མཚན་བླ་ཆེན་ཀུན་རྒྱལ་གཉིས། །བླ་ཆེན་ཀུན་རྒྱལ་བཙུན་མོ་ཞ་ལུ་མ། །མ་གཅིག་ནམ་མཁའ་རྒྱལ་མོ་ཞེས་བྱ་ལ། ། འཇམ་དབྱངས་ཆེན་པོ་ནམ་མཁའ་རྒྱལ་མཚན་དང་། །མཐུ་སྟོབས་དབང་ཕྱུག་བསོད་ནམས་རྒྱལ་མཚན་འཁྲུངས། །འཇམ་དབྱངས་ནམ་རྒྱལ་བཙུན་མོ་ཁྲོ་མདའ་མ། །མ་གཅིག་དཔལ་འབྱུང་རྒྱལ་མོ་ཞེས་བྱའི་སྲས། །རྒྱལ་གར་ཤེས་རྒྱལ་བློ་གྲོས་རྒྱལ་མཚན་གཉིས། །མཐུ་སྟོབས་དབང་ཕྱུག་བཙུན་མོ་བདེ་ཡུལ་མ། །ཀུན་དགའ་འབུམ་སྲས་གྲགས་པ་རྒྱལ་མཚན་ཏེ། །དེ་རྣམས་རིན་ཆེན་སྒང་པའི་ཞལ་ངོ་འོ། ༈ ། བདག་ཉིད་ཆེན་པོོའི་བཙུན་མོ་ར་ལུང་མ༑༑ཀུན་དགའ་ནམ་མཁའ་རྒྱལ་མཚན་ཞེས་བྱའི་སྲས། །ཏི་ཤྲཱི་ཀུན་དགའ་ལེགས་འབྱུང་ཞེས་བྱ་དང་། །གཅུང་པོ་ཏི་ཤྲཱི་ཀུན་དགའ་རྒྱལ་མཚན་གཉིས། །ཀུན་རྒྱལ་བཙུན་མོ་སྟག་སྡེ་ཁ་ཕྱར་མ། །དཔལ་ལྡན་བཟང་མོའི་སྲས་ནི་ཆོས་རྒྱལ་མཚན། །བཙུན་མོ་གཉིས་པ་སྟག་སྡེ་ར་ལུང་མ། །བསོད་ནམས་དཔལ་ལ་ཏ་དབེན་བློ་རྒྱལ་འཁྲུངས། །ཏ་དབེན་བློ་རྒྱལ་བཙུན་མོ་ཆུ་མདོ་མ། །རྒྱལ་མོ་མཚོ་སྲས་ཐེག་ཆེན་ཆོས་རྗེ་ཡིན། །བཙུན་མོ་གཉིས་པ་ཉང་སྟོད་སྲས་སྐྱབས་ལ། །དྷརྨ་དྷྭ་ཛ་རྡོ་རྗེ་རིན་ཆེན་གཉིས། །བཙུན་མོ་གསུམ་པ་དཔོན་མོ་སྲས་པ་ལ། །སློབ་དཔོན་ཆེན་པོ་བསོད་ནམས་བཀྲ་ཤིས་འཁྲུངས། །བསོད་བཀྲས་བཙུན་མོ་སྟག་སྡེ་ར་ལུང་མ༑༑ནམ་པའི་སྲས་པོ་བདེ་ལེགས་བཀྲ་ཤིས་ཡིན། །བདེ་ལེགས་བཀྲ་ཤིས་བཙུན་མོ་གཅིག་བཞེས་པ། ། གང་དེའི་སྲས་པོ་བསོད་ནམས་རྒྱལ་མཚན་དང་། །ཤཱཀྱ་སེང་གེ་དོན་གྲུབ་རྒྱལ་མཚན་དང་། །བསམ་གྲུབ་རྒྱལ་མཚན་ཞེས་བྱ་རྣམ་བཞི་འོ། །ཤཱཀྱ་སེང་བཙུན་མོ་གཅུང་པ་དཔོན་མོའི་སྲས། །ཀུན་དགའ་བཀྲ་ཤིས་ཀུན་དགའ་རྒྱལ་མཚན་དང་། །ཀུན་དགའ་སྙིང་པོ་ཞེས་བྱ་རྣམ་པ་གསུམ། །བཙུན་མོ་གཉིས་པ་མ་གཅིག་ཡུམ་པའི་སྲས། །རིན་ཆེན་རྒྱལ་མཚན་ལྷ་ཁང་གདུང་རྒྱུད་ཡིན། ༈ །
བདག་ཉིད་ཆེན་པོའི་བཙུན་མོ་རེད་མདའ་མ། །ལྷ་གཅིག་ཉི་མ་རིན་ཆེན་ཞེས་བྱའི་སྲས། ། གཅེན་པོ་སློབ་དཔོན་ཆེན་པོ་ཉི་མ་དཔལ། །ཆུང་བ་ཀུན་དགའ་ལེགས་པའི་རྒྱལ་མཚན་དབང་། །ཀུན་ལེགས་བཙུན་མོ་མ་གཅིག་ཁང་གསར་མ། །དགེ་འདུན་འབུམ་སྲས་བླ་ཆེན་བསོད་བློ་དང་། །དབང་གི་མཚན་གསོལ་གྲགས་པ་རྒྱལ་མཚན་གཉིས། །གྲགས་རྒྱལ་བཙུན་མོ་མ་གཅིག་ལྷ་རིན་ལ། །སློབ་དཔོན་ཆེན་པོ་ཀུན་དགའ་ལེགས་བློ་དང་། །རྣམ་སྲས་རྒྱལ་མཚན་དབང་ཞེས་གྲགས་པ་འཁྲུངས། །བཙུན་མོ་གཉིས་པ་སྟག་ཚང་སྲས་འདྲེན་སྲས། ། སློབ་དཔོན་ཆེན་པོ་འཇམ་དབྱངས་ཆོས་རྒྱལ་ཡིན། །རྣམ་སྲས་བཙུན་མོ་རྟ་ནག་འབྲུ་དགུའི་སྲས། །སློབ་དཔོན་ཆེན་པོ་ཀུན་དགའ་བློ་གྲོས་ཏེ། །བཙུན་མོ་གཉིས་པ་མ་གཅིག་ཡར་འབྲོག་མ། །བསོད་ནམས་འབུམ་ལ་ནམ་མཁའ་ལེགས་པ་འཁྲུངས། །ནམ་ལེགས་བཙུན་མོ་མ་གཅིག་བཙུན་མ་སྐྱིད། །ཞེས་བྱའི་སྲས་ནི་ནམ་མཁའ་རྒྱལ་མཚན་ཡིན། །ནམ་རྒྱལ་བཙུན་མོ་ཤངས་པ་རྒྱལ་མོའི་སྲས། ། སློབ་དཔོན་ཆེན་པོ་ནམ་མཁའ་རིན་ཆེན་ནོ། །བཙུན་མོ་གཉིས་པ་དཔལ་འབྱོར་བཟང་མོའི་སྲས། །དབང་གི་མཚན་གསོལ་ནམ་མཁའ་བཀྲ་ཤིས་ཡིན། །ནམ་མཁའ་བཀྲ་ཤིས་བཙུན་མོ་དམའ་སེ་ཟ། །མ་གཅིག་ཧོར་མོ་ཚེ་བརྟན་ཞེས་བྱའི་སྲས། །འཇམ་དབྱངས་སྤྲུལ་སྐུ་ཀུན་དགའ་བསོད་ནམས་དང་། །ངག་གི་དབང་ཕྱུག་དང་ནི་འཇམ་དཔལ་གྲགས། །སངས་རྒྱས་ཚེ་བརྟན་བཀྲ་ཤིས་ཞེས་བྱ་བཞི། །ཚེ་བརྟན་བཙུན་མོ་ཡར་འབྲོག་ཁྲི་ལྕམ་སྲས། །ཀུན་དགའ་བསམ་གྲུབ་ངག་དབང་ཀུན་རིན་གཉིས། །དུས་མཆོད་བླ་བྲང་གདུང་རྒྱུད་རིམ་པ་འོ། །འཁོན་སྟོན་དཀོན་མཆོག་རྒྱལ་པོ་བ་རི་བ། །ས་སྐྱ་བླ་ཆེན་སློབ་དཔོན་རྩེ་མོ་དང་། །རྗེ་བཙུན་གྲགས་པ་ས་སྐྱ་པཎྜི་ཏ། །ཆོས་རྒྱལ་འཕགས་པ་ཁ་ཅིག་གིས་དཀར་ཤཱཀྱ་གྲགས་བགྲངས་པ་ནི་གདན་ས་དང་ཟུར་ཆོས་པའི་ཤན་མ་ཕྱེད་པ་སྟེ། ས་པཎ་ཧོར་ཡུལ་དུ་ཕེབས་དུས། ཤར་པ་ཤེར་འབྱུང་དང་འུ་ཡུག་པ་མ་གཏོགས་ཐམས་ཅད། ཤཱཀྱ་བཟང་པོ་ལ་ཕྱག་འཚོལ་ལོ། །ཁྱེད་གསུམ་བློ་མཐུན་གཅིག་ཏུ་གྱིས་ལ་གདན་ས་འདི་འཕགས་པ་སྤུན་ལ་འཕྲོད་པར་གྱིས་གསུངས་པའི་བཀའ་ཕེབས་ཞེས་ཡིག་ཚང་རྙིང་མ་རྣམས་ལས་གསུངས་པ་དང་མི་མཐུན་པའོ།། སློབ་དཔོན་རིན་རྒྱལ་དང་། །དྷཱརྨ་པཱ་ལ་ཤར་པ་འཇམ་དབྱངས་ཆེ། །བདག་ཉིད་ཆེན་པོ་མཁས་བཙུན་ནམ་མཁའ་ལེགས། །འཇམ་དབྱངས་དོན་ཡོད་འགྲོ་མགོན་བསོད་ནམས་དཔལ། །ཏ་དབེན་བློ་རྒྱལ་ཏ་དབེན་ཀུན་རིན་པ། །གཞི་ཐོག་བློ་རྒྱལ་འཇམ་དབྱངས་རྣམ་རྒྱལ་དང་། །ཀུན་དགའ་དབང་ཕྱུག་རྒྱ་གར་ཤེས་རབ་མཚན། །བློ་གྲོས་རྒྱལ་མཚན་འཇམ་དབྱངས་ཀུན་དགའི་ཞབས། །ངག་དབང་ཀུན་རིན་ས་སྐྱའི་གདན་རབས་ཡིན། །དེ་ལྟར་འཆི་མེད་འོད་གསལ་ལྷ་ཡི་རིགས། །མ་རིག་ལས་འཁོན་འཇམ་དབྱངས་སྤྲུལ་པའི་སྐུ། །ས་སྐྱ་པ་ཞེས་གྲགས་པ་གསལ་ལྡན་པ། ། བརྒྱུད་པར་བཅས་པའི་རྣམ་ཐར་བསྡུས་པ་འདི། །གཞན་གྱིས་བསྐུལ་དང་རང་ཉིད་མོས་པའི་བློས། །ལེགས་པར་བཀོད་འདིས་མཐའ་ཡས་སྐྱེ་དགུ་རྣམས། །མཆོད་འོས་མཆོད་སོགས་ཡ་རབས་སྤྱོད་ཡུལ་གྱིས། །མཐོ་རིས་ཐར་པའི་བདེ་ལ་རེག་གྱུར་ཅིག ། ཚོགས་གཉིས་འོད་ཆགས་ཞབས་སེན་ནོར་བུ་ཡི། །ཕྲེང་མཛེས་སྐྱེ་དགུའི་གཙུག་ཏུ་ངལ་བསོས་ཏེ། །ཆོས་དང་སྲིད་ཀྱིས་རྫོགས་ལྡན་བཞིན་སྐྱོང་བའི། །བྱས་ཤེས་དྲིན་གཟོ་སྐྱེས་ནས་ངས་འདི་སྦྱར། །མི་ཤེས་གདོལ་པའི་ཕྲུ་གུ་ཕོངས་པ་ཡིས། ། འཁོར་གྱིས་བཏེགས་ལ་འཇིག་རྟེན་འདྲེན་པ་ཞེས། །སྨིག་རྒྱུ་འབབ་ཆུར་སྒྲོག་པའི་གྲགས་སྟོང་སྒྲས། །འཇིག་རྟེན་ཡངས་མོར་བྱེད་དང་འདི་མི་མཚུངས། །དེ་སྐད་སྨྲ་བ་འཇམ་དབྱངས་སྤྲུལ་པའི་སྐུ། །བརྒྱུད་པར་བཅས་ལ་ཤེས་ནས་དད་ཐོབ་པ༑༑གྲམ་སྟོད་ས་སྐྱར་སྐྱེས་པའི་བློ་གྲོས་ཅན། །ཤཱཀྱའི་དགེ་སློང་དཀོན་མཆོག་ལྷུན་གྲུབ་ལགས།། །།མངྒ་ལཾ། །བྷ་ཝནྟུ། །ཤུ་བྷཾ། །